b'\n_START_ARTICLE_\nZvjezdan Misimovi\xc4\x87\n_START_SECTION_\nTinere\xc8\x9be\n_START_PARAGRAPH_\nMisimovic s-a n\xc4\x83scut \xc3\xaentr-o familie de gastarbeiteri s\xc3\xa2rbo-bosnieci care au emigrat \xc3\xaen Germania de Vest din Bosanska Gradi\xc5\xa1ka la sf\xc3\xa2r\xc8\x99itul anilor 1960.\n_START_SECTION_\nCariera timpurie\n_START_PARAGRAPH_\nCunoscut \xc3\xaen Germania ca Zwetschge (o prun\xc4\x83 german\xc4\x83) din cauz\xc4\x83 c\xc4\x83 numele s\xc4\x83u se pronun\xc8\x9ba asem\xc4\x83n\xc4\x83tor acestui fruct, Misimovic a jucat mai \xc3\xaent\xc3\xa2i pentru Bayern M\xc3\xbcnchen, ajung\xc3\xa2nd la VfL Bochum la \xc3\xaenceputul sezonului 2004-2005 \xc8\x99i la 1. FC N\xc3\xbcrnberg \xc3\xaen iulie 2007.\n_START_SECTION_\nVfL Wolfsburg\n_START_PARAGRAPH_\nMisimovic a c\xc3\xa2\xc8\x99tigat Bundesliga cu VfL Wolfsburg \xc3\xaen sezonul 2008-2009 \xc8\x99i a dat 20 de pase decisive pentru club, care a fost num\xc4\x83rul record de pase \xc3\xaentr-un sezon al Bundesligii, p\xc3\xa2n\xc4\x83 c\xc3\xa2nd Kevin De Bruyne l-a dep\xc4\x83\xc8\x99it, tot pentru Wolfsburg, \xc3\xaen sezonul 2014-2015.\n_START_SECTION_\nGalatasaray\n_START_PARAGRAPH_\nLa 31 august 2010, Galatasaray a anun\xc8\x9bat c\xc4\x83 Misimovic a semnat un contract de patru ani cu suma de transfer fiind de 7 milioane de euro. Pe 18 noiembrie 2010, Misimovic a fost trimis la echipa a doua de c\xc4\x83tre antrenorul Gheorghe Hagi, pentru c\xc4\x83 \xe2\x80\x9enu avea nevoie de el \xc3\xaen echip\xc4\x83\xe2\x80\x9d.\n_START_SECTION_\nDinamo Moscova\n_START_PARAGRAPH_\nLa 3 martie 2011, Misimovic a semnat cu echipa rus\xc4\x83 Dinamo Moscova, care a pl\xc4\x83tit pentru el 4,5 milioane de euro. El a semnat un contract p\xc3\xa2n\xc4\x83 \xc3\xaen 2014. \xc3\x8enainte de a pleca de la Galatasaray, Misimovic l-a f\xc4\x83cut pe Gheorghe Hagi \xe2\x80\x9eun mincinos\xe2\x80\x9d, dar a ad\xc4\x83ugat c\xc4\x83 \xc3\xae\xc8\x99i dore\xc8\x99te toate cele bune pentru fostul s\xc4\x83u club. La 19 martie 2011, Misimovic a marcat primul gol pentru Dinamo din penalty \xc3\xaempotriva lui Rostov._NEWLINE_Misimovic a continuat s\xc4\x83 \xc3\xaenscrie, printre cele mai importante goluri marcate pentru Dinamo fiind cele din sferturile de final\xc4\x83 \xc8\x99i semifinalele Cupei Rusiei din sezonul 2011-2012. Ambele goluri au fost marcate \xc3\xaen acela\xc8\x99i mod - din lovituri de pedeaps\xc4\x83 \xc3\xaen minutul 73.\n_START_SECTION_\nGuizhou Renhe\n_START_PARAGRAPH_\nLa 4 ianuarie 2013, Misimovic a semnat un contract pe trei ani cu noul s\xc4\x83u club. \xc3\x8entre 22 martie \xc8\x99i 3 aprilie 2013, Misimovic a jucat trei meciuri pe trei continente. \'_NEWLINE_\xc3\x8en martie 2015, Misimovic a anun\xc8\x9bat c\xc4\x83 se va retrage din fotbalul profesionist, la v\xc3\xa2rst\xc4\x83 de 32 de ani. Cu toate acestea, el a revenit asupra deciziei dup\xc4\x83 ce a semnat cu Guizhou Renhe \xc3\xaen iunie 2015. El \xc8\x99i-a anun\xc8\x9bat retragerea din nou la 8 ianuarie 2017, de aceast\xc4\x83 dat\xc4\x83 definitiv.\n_START_SECTION_\nTineret\n_START_PARAGRAPH_\nMisimovic a jucat pentru echipa na\xc8\x9bional\xc4\x83 a Republicii Federale Iugoslavia sub 18 ani, care a jucat la Campionatul European de Fotbal de la aceea\xc8\x99i categorie de v\xc3\xa2rst\xc4\x83 din 2001 , desf\xc4\x83\xc8\x99urat \xc3\xaen Finlanda. \xc3\x8en acea echip\xc4\x83, a jucat al\xc4\x83turi de Nemanja Vidi\xc4\x87 \xc8\x99i Danko Lazovi\xc4\x87._NEWLINE_Misimovic a jucat apoi \xc3\xaen echipa na\xc8\x9bional\xc4\x83 a FR Iugoslaviei sub 21 de ani, \xc3\xaentr-un singur meci, intr\xc3\xa2nd pe teren \xc3\xaen minutul 85 \xc3\xaempotriva Fran\xc8\x9bei \xc3\xaen noiembrie 2002. Antrenorul principal al echipei sub 21 de ani, Vladimir Petrovi\xc4\x87 Pi\xc5\xbeon, a renun\xc8\x9bat la Misimovic, spun\xc3\xa2ndu-i c\xc4\x83 este supraponderal \xc8\x99i lent.\n_START_SECTION_\nSeniori\n_START_PARAGRAPH_\nP\xc3\xa2n\xc4\x83 la sf\xc3\xa2r\xc8\x99itul anului 2003 \xc8\x99i la \xc3\xaenceputul anului 2004, Misimovic, de 21 de ani, nu \xc3\xae\xc8\x99i alesese \xc3\xaenc\xc4\x83 echipa na\xc8\x9bional\xc4\x83. El a fost abordat \xc3\xaen sala de for\xc8\x9b\xc4\x83 a lui Bayern M\xc3\xbcnchen de coechipierul s\xc4\x83u Hasan Salihamid\xc5\xbei\xc4\x87, care i-a propus s\xc4\x83 joace pentru echipa na\xc8\x9bional\xc4\x83 a Bosniei \xc8\x99i Her\xc8\x9begovinei. Misimovic a acceptat imediat \xc8\x99i a debutat pentru Bosnia sub conducerea lui Blaj Sli\xc5\xa1kovi\xc4\x87 la 18 februarie 2004 \xc3\xaentr-un meci amical \xc3\xaempotriva Macedoniei.\n_START_SECTION_\nCalific\xc4\x83rile la Campionatul Mondial din 2006\n_START_PARAGRAPH_\nMisimovic a fost folosit rar de c\xc4\x83tre Sli\xc5\xa1kovi\xc4\x87 \xc3\xaen timpul campaniei de calificare pentru Campionatul Mondial din 2006. El a jucat 90 de minute \xc3\xaen meciul de deschidere \xc3\xaempotriva Spaniei \xc8\x99i apoi \xc3\xaen cel \xc3\xaempotriva Serbiei \xc8\x99i Muntenegrului, ambele jucate acas\xc4\x83. A intrat din postura de rezerv\xc4\x83 \xc3\xaen meciul cu Belgia. A marcat un gol cu Lituania, a jucat \xc3\xaen victoria din deplasare cu San Marino \xc8\x99i a \xc3\xaenscris \xc3\xaen partida cu Spania din Valencia, cu echipa sa fiind egalat\xc4\x83 \xc3\xaen minutul 96. \xc3\x8en ultimele patru partide din calific\xc4\x83ri (victorie acas\xc4\x83 \xc3\xaempotriva Belgiei, victorie \xc3\xaen deplasare la Lituania, victorie acas\xc4\x83 asupra San Marinoului \xc8\x99i \xc3\xaenfr\xc3\xa2ngere \xc3\xaen deplasare cu Serbia \xc8\x99i Muntenegru), Sli\xc5\xa1kovi\xc4\x87 l-a l\xc4\x83sat pe Misimovi\xc4\x87 pe banc\xc4\x83, folosindu-l \xc3\xaen ultimele 15-20 de minute ale fiec\xc4\x83rui meci.\n_START_SECTION_\nCalific\xc4\x83rile pentru Euro 2008\n_START_PARAGRAPH_\nCampania de calificare la UEFA Euro 2008 a \xc3\xaenceput \xc3\xaen toamna anului 2006, cu Sli\xc5\xa1kovi\xc4\x87 \xc3\xaenc\xc4\x83 selec\xc8\x9bionerul echipei \xc8\x99i cu Misimovic la 24 de ani, devenind titular \xc8\x99i golgheter. Meciul de deschidere a grupei cu Malta a fost urmat de o \xc3\xaenfr\xc3\xa2ngere \xc8\x99ocant\xc4\x83 cu 1-3 \xc3\xaen Ungaria, care a dus la demisia lui Sli\xc5\xa1kovi\xc4\x87, pe care \xc8\x99i-a retras-o c\xc3\xa2teva s\xc4\x83pt\xc4\x83m\xc3\xa2ni mai t\xc3\xa2rziu r\xc4\x83m\xc3\xa2n\xc3\xa2nd \xc3\xaen continuare. Forma dezam\xc4\x83gitoare urma s\xc4\x83 fie confirmat\xc4\x83 de egalul scor 2-2 cu Moldova, cu Misimovic reu\xc8\x99ind s\xc4\x83 marcheze un gol la scorul de 2-0. Patru zile mai t\xc3\xa2rziu, Bosnia a fost \xc3\xaenvins\xc4\x83 crunt  de c\xc4\x83tre Grecia acas\xc4\x83, cu 0-4, for\xc8\x9b\xc3\xa2ndu-l pe Sli\xc5\xa1kovi\xc4\x87 s\xc4\x83 demisioneze pentru a doua oar\xc4\x83 \xc3\xaen trei luni - de aceast\xc4\x83 dat\xc4\x83 demisia a fost definitiv\xc4\x83._NEWLINE_Pe m\xc4\x83sur\xc4\x83 ce pauza de iarn\xc4\x83 \xc3\xaen calific\xc4\x83ri a trecut, echipa bosniac\xc4\x83 se afla \xc3\xaentr-o situa\xc8\x9bie de criz\xc4\x83, iar rela\xc8\x9biile din cadrul echipei au fost tensionate la maximum. Acest lucru i-a f\xc4\x83cut pe 13 juc\xc4\x83tori ai echipei na\xc8\x9bionale din Bosnia (Misimovic, D\xc5\xbeemal Berberovi\xc4\x87, Vladan Gruji\xc4\x87, Mladen Bartolovi\xc4\x87, Mirko Hrgovi\xc4\x87, Zlatan Bajramovi\xc4\x87, Sa\xc5\xa1a Papac, Emir Spahi\xc4\x87, Ninoslav Milenkovi\xc4\x87, Ivica Grli\xc4\x87, Mirsad Be\xc5\xa1lija, Kenan Hasagi\xc4\x87 \xc8\x99i Almir Tolja) s\xc4\x83 anun\xc8\x9be \xc3\xaen cotidianul Dnevni Avaz, c\xc4\x83 vor boicota toate meciurile echipei na\xc8\x9bionale p\xc3\xa2n\xc4\x83 c\xc3\xa2nd patru oficiali ai federa\xc8\x9biei, Milan Jeli\xc4\x87, Iljo Dominkovi\xc4\x87, Sulejman \xc4\x8colakovi\xc4\x87 \xc8\x99i Ahmet Pa\xc5\xa1ali\xc4\x87 \xc3\xae\xc8\x99i dau demisia. C\xc3\xa2teva luni mai t\xc3\xa2rziu, la sf\xc3\xa2r\xc8\x99itul lunii decembrie 2006, a fost anun\xc8\x9bat noul selec\xc8\x9bioner, Fuad Muzurovi\xc4\x87. \xc3\x8en leg\xc4\x83tur\xc4\x83 cu amenin\xc8\x9bea cu boicotul, Misimovic a negat c\xc4\x83 a semnat vreodat\xc4\x83 un astfel de document \xc8\x99i a afirmat c\xc4\x83 rela\xc8\x9bia sa cu Federa\xc8\x9bia a fost \xc3\xaentotdeauna una amiabil\xc4\x83._NEWLINE_Sub noul antrenor principal Muzurovi\xc4\x87, Misimovic a r\xc4\x83mas titular, devenind c\xc4\x83pitanul echipei na\xc8\x9bionale.\n_START_SECTION_\n\xc8\x98ase luni sub Meho Kodro\n_START_PARAGRAPH_\nDup\xc4\x83 ce Meho Kodro l-a \xc3\xaenlocuit pe Muzurovi\xc4\x87 ca antrenor principal la inceputul lunii ianuarie 2008, una dintre modific\xc4\x83rile pe care le-a f\xc4\x83cut a fost s\xc4\x83-i ia banderola de c\xc4\x83pitan lui Misimovi\xc4\x87 \xc8\x99i s\xc4\x83 i-o dea funda\xc8\x99ului Emir Spahic, 27 de ani, care tocmai s-a \xc3\xaentors \xc3\xaen echipa nationala dup\xc4\x83 ce a boicotat-o \xc3\xaen toamna anului 2006. La 8 aprilie 2008, Misimovic (\xc3\xaen v\xc3\xa2rst\xc4\x83 de doar 25 de ani) \xc8\x99i-a anun\xc8\x9bat retragerea din echipa na\xc8\x9bional\xc4\x83, cit\xc3\xa2nd motivele de s\xc4\x83n\xc4\x83tate, deoarece nu mai era capabil s\xc4\x83 men\xc8\x9bin\xc4\x83 rigorile fizice de joc at\xc3\xa2t la club, c\xc3\xa2t \xc8\x99i pentru \xc8\x9bar\xc4\x83. Cu toate acestea, mul\xc8\x9bi au speculat c\xc4\x83 s\xc4\x83n\xc4\x83tatea nu are nimic de-a face cu anun\xc8\x9bul brusc al lui Misimovic. Aceste suspiciuni au fost confirmate cu dou\xc4\x83 zile mai t\xc3\xa2rziu de c\xc4\x83tre managerul general al echipei na\xc8\x9bionale bosniale, Elvir Boli\xc4\x87, care a sugerat c\xc4\x83 Misimovic ar fi putut s\xc4\x83 revin\xc4\x83 asupra deciziei \xc8\x99i a dezv\xc4\x83luit c\xc4\x83 antrenorul Meho Kodro va c\xc4\x83l\xc4\x83tori \xc3\xaen Germania pentru a vizita personal juc\xc4\x83torul \xc8\x99i pentru a discuta despre "motivele reale" care au dus la decizia sa. La 12 aprilie 2008, dup\xc4\x83 ce a vorbit cu Kodro, Misimovic s-a r\xc4\x83zg\xc3\xa2ndit, iar Asocia\xc8\x9bia de Fotbal din Bosnia \xc8\x99i Her\xc8\x9begovina (NSBiH) a anun\xc8\x9bat c\xc4\x83 a decis s\xc4\x83 \xc3\xae\xc8\x99i continue cariera interna\xc8\x9bional\xc4\x83._NEWLINE_Sub urm\xc4\x83torul antrenor \xc3\x87iro Bla\xc5\xbeevi\xc4\x87, \xc3\xaen timpul meciului de calificare la Campionatul Mondial din 2010, Misimovic s-a afirmat ca lider de necontestat al echipei pe teren, prezent\xc3\xa2nd abilit\xc4\x83\xc8\x9bi rafinate de joc \xc8\x99i calit\xc4\x83\xc8\x9bi de conducere. Performan\xc8\x9bele sale bune au \xc3\xaenceput cu un hat-trick \xc3\xaentr-o victorie de 7-0 asupra Estoniei la 10 septembrie 2008. Bosnia a terminat grupa pe locul al doilea, calific\xc3\xa2ndu-se astfel pentru playoff-ul \xc3\xaempotriva Portugaliei \xc3\xaen noiembrie 2009._NEWLINE_Cu toate acestea, campania de calificare s-a \xc3\xaencheiat cu o un gust amar at\xc3\xa2t pentru Misimovic, c\xc3\xa2t \xc8\x99i pentru echip\xc4\x83. Misimovic a avut o evolu\xc8\x9bie slab\xc4\x83 \xc3\xaen prima etap\xc4\x83 \xc3\xaen deplasare la Lisabona \xc8\x99i a fost criticat la scen\xc4\x83 deschis\xc4\x83 pentru meciul slab f\xc4\x83cut de el, chiar \xc8\x99i de selec\xc8\x9bionerul Bla\xc5\xbeevi\xc4\x87 \xc3\xaensu\xc8\x99i, care l-a criticat public. Dou\xc4\x83 zile mai t\xc3\xa2rziu (\xc8\x99i cu dou\xc4\x83 zile \xc3\xaenaintea returului de pe 18 noiembrie), stafful medical a anun\xc8\x9bat c\xc4\x83 Misimovic va fi indisponibil \xc3\xaen retur deoarece s-a accidentat la genunchi.\'_NEWLINE_Controversa a ap\xc4\x83rut trei zile mai t\xc3\xa2rziu, pe 21 noiembrie, c\xc3\xa2nd a jucat 90 de minute pentru VfL Wolfsburg \xc3\xaen Bundesliga, ceea ce a dus la acuza\xc8\x9bii vehemente din partea mass-mediei bosniace c\xc4\x83 s-a dat accidentat. Antrenorul principal Bla\xc5\xbeevi\xc4\x87 a mers mai departe, acuz\xc3\xa2ndu-l \xc3\xaen mod direct pe Misimovic de sabotarea lui. Bla\xc5\xbeevi\xc4\x87 a f\xc4\x83cut aluzie la etnia s\xc3\xa2rb\xc4\x83 a lui Misimovic; suger\xc3\xa2nd o conspira\xc8\x9bie \xe2\x80\x9ela instruc\xc8\x9biunile prim-ministrului Republicii Srpska Milorad Dodik \xc8\x99i a lobby-ul s\xc3\xa2rb pentru c\xc4\x83 Republica Srpska va pierde totul dac\xc4\x83 Bosnia se calific\xc4\x83 la Campionatul Mondial.\xe2\x80\x9d C\xc3\xa2nd a fost informat despre comentariile lui Bla\xc5\xbeevi\xc4\x87, Misimovic a r\xc4\x83spuns c\xc4\x83 nu va juca pentru Bosnia \xc8\x99i Her\xc8\x9begovina, at\xc3\xa2ta timp c\xc3\xa2t Bla\xc5\xbeevi\xc4\x87 va r\xc4\x83m\xc3\xa2ne \xc3\xaen func\xc8\x9bia de antrenor \xc8\x99i l-a acuzat pe Bla\xc5\xbeevi\xc4\x87 c\xc4\x83 \xc3\xael scoate \xc8\x9bap isp\xc4\x83\xc8\x99itor pentru a devia aten\xc8\x9bia de la jocul slab cu Portugalia \xc3\xaen ambele meciuri. Chiar dac\xc4\x83 \xc8\x99i-a declarat inten\xc8\x9bia de a pleca chiar \xc3\xaenainte de cele mai recente cuvinte ale lui Misimovic, r\xc4\x83spunsul lui Bla\xc5\xbeevi\xc4\x87 a fost c\xc4\x83 el va p\xc4\x83r\xc4\x83si postul deoarece \xe2\x80\x9eMisimovic este mai important pentru aceast\xc4\x83 echip\xc4\x83 dec\xc3\xa2t mine\xe2\x80\x9d. Bla\xc5\xbeevi\xc4\x87 a anun\xc8\x9bat apoi brusc c\xc4\x83 el \xc8\x99i Misimovic s-au \xc3\xaemp\xc4\x83cat dup\xc4\x83 ce Bla\xc5\xbeevi\xc4\x87 l-ar fi sunat pe Misimovic ca s\xc4\x83-l felicite pentru na\xc8\x99terea fiului s\xc4\x83u, dar Misimovic a anun\xc8\x9bat dou\xc4\x83 s\xc4\x83pt\xc4\x83m\xc3\xa2ni mai t\xc3\xa2rziu c\xc4\x83 nu s-a \xc3\xaemp\xc4\x83cat cu antrenorul.\'_NEWLINE_Bla\xc5\xbeevi\xc4\x87 \xc8\x99i-a anun\xc8\x9bat chiar inten\xc8\x9bia de a merge la Wolfsburg pentru meciul din grupele Ligii Campionilor dintre VfL Wolfsburg \xc8\x99i Manchester United pentru a-l vizita personal Misimovi\xc4\x87, dar nu a f\xc4\x83cut-o. \xc3\x8en c\xc3\xa2teva zile, Bla\xc5\xbeevi\xc4\x87 a demisionat din func\xc8\x9bia de antrenor principal al Bosniei, dezv\xc4\x83luind c\xc4\x83 a avut o ofert\xc4\x83 din China, iar la conferin\xc8\x9ba de pres\xc4\x83 a sus\xc8\x9binut c\xc4\x83 Misimovic este singurul vinovat pentru necalificarea Bosniei la Campionatul Mondial din 2010.\n_START_SECTION_\nCalific\xc4\x83rile pentru Euro 2012\n_START_PARAGRAPH_\nMisimovic a jucat \xc3\xaen cel de-al 51-lea meci pentru echipa na\xc8\x9bional\xc4\x83 \xc3\xaempotriva Luxemburgului \xc3\xaen septembrie 2010, egal\xc3\xa2nd recordul lui Elvir Boli\xc4\x87 pentru cele mai multe selec\xc8\x9bii pentru Bosnia. Misimovic l-a dep\xc4\x83\xc8\x99it pe Boli\xc4\x87 \xc3\xaentr-un meci \xc3\xaempotriva Fran\xc8\x9bei \xc3\xaen Sarajevo, pe 7 septembrie, f\xc4\x83c\xc3\xa2ndu-l cel mai selec\xc8\x9bionat juc\xc4\x83tor din istoria echipei na\xc8\x9bionale, cu 52 de meciuri jucate. Bosnia nu a reu\xc8\x99it s\xc4\x83 se califice pentru Euro 2012 dup\xc4\x83 ce a pierdut din nou \xc3\xaen playoff \xc3\xaempotriva Portugaliei. Misimovi\xc4\x87 a \xc3\xaenscris un gol dintr-o lovitur\xc4\x83 de pedeaps\xc4\x83 la Lisabona.\n_START_SECTION_\nCampionatul Mondial din 2014\n_START_PARAGRAPH_\nMisimovic i-a dat dou\xc4\x83 pase de gol lui Edin D\xc5\xbeeko \xc3\xaentr-o victorie asupra Greciei la Zenica. Presa din Bosnia l-a l\xc4\x83udat spun\xc3\xa2nd c\xc4\x83 el \xc8\x99i D\xc5\xbeeko joac\xc4\x83 la fel de bine la na\xc8\x9bional\xc4\x83 ca la VfL Wolfsburg. Lovitura de pedeaps\xc4\x83 \xc3\xaempotriva Greciei a fost scoas\xc4\x83 de portarul Orestis Karnezis, dar coechipierul Vedad Ibi\xc5\xa1evi\xc4\x87 a reu\xc8\x99it s\xc4\x83 \xc3\xaenscrie din mingea respins\xc4\x83 de portar duc\xc3\xa2nd scorul la 3-0 (scorul final fiind de 3-1). Bosnia a reu\xc8\x99it s\xc4\x83 se califice pentru primul turneu final ca na\xc8\x9biune independent\xc4\x83, dup\xc4\x83 ce a terminat pe primul loc, la egalitate de puncte, dar cu golaveraj mai bun \xc8\x99i cu rezultatele directe \xc3\xaen favoarea ei._NEWLINE_Misimovic \xc8\x99i Bosnia s-au confruntat cu Argentina \xc3\xaen primul meci al Campionatului Mondial. Dup\xc4\x83 aproape trei minute de joc, o lovitur\xc4\x83 liber\xc4\x83 executat\xc4\x83 de Lionel Messi a ajuns la Marcos Rojo, care a \xc8\x99utat \xc3\xaen Sead Kola\xc5\xa1inac, marc\xc3\xa2nd un autogol. Acesta a fost cel mai rapid gol din istoria Cupei Mondiale. \xc3\x8en a doua repriz\xc4\x83, Messi a marcat din marginea suprafe\xc8\x9bei de pedeaps\xc4\x83. Misimovic a fost \xc3\xaenlocuit 11 minute mai t\xc3\xa2rziu. Cu cinci minute de meci r\xc4\x83mase, Ibi\xc5\xa1evi\xc4\x87 a marcat dintr-o pas\xc4\x83 dat\xc4\x83 de Senad Luli\xc4\x87, care a fost primul gol marcat la Campionatului Mondial de Bosnia. Meciul s-a terminat cu 2-1._NEWLINE_\xc3\x8en urm\xc4\x83torul meci decisiv, \xc3\xaempotriva Nigeriei, Misimovi\xc4\x87 a fost integralist. Un gol marcat de D\xc5\xbeeko a fost anulat controversat pe motiv de ofsaid, relu\xc4\x83rile ar\xc4\x83t\xc3\xa2nd c\xc4\x83 golul s\xc4\x83u a fost valabil. \xc3\x8en schimb, Nigeria a preluat conducerea \xc3\xaen minutul 29 cu un gol marcat de Peter Odemwingie. Bosnia a egalat dup\xc4\x83 ce \xc8\x99utul lui D\xc5\xbeeko a fost deviat \xc3\xaen propria poart\xc4\x83 de portarul nigerian Vincent Enyeama \xc3\xaen prelungiri. Nigeria a c\xc3\xa2\xc8\x99tigat meciul, iar Bosnia a fost eliminat\xc4\x83 cu un meci \xc3\xaenainte de terminarea fazei grupelor. Misimovic nu a fost folosit ultimul meci \xc3\xaempotriva Iranului, iar Bosnia a ob\xc8\x9binut prima sa victorie la Campionatul Mondial._NEWLINE_\xc3\x8en august 2014, \xc3\xaen urma primei \xc8\x99i singurei sale prezen\xc8\x9be la Campionatul Mondial, Misimovic \xc8\x99i-a anun\xc8\x9bat retragerea permanent\xc4\x83 din echipa na\xc8\x9bional\xc4\x83.\n_START_SECTION_\nVia\xc8\x9ba personal\xc4\x83\n_START_PARAGRAPH_\nMisimovic este etnic s\xc3\xa2rb  \xc8\x99i cre\xc8\x99tin ortodox. Poreclele sale sunt Miske \xc8\x99i Zwetschge (\xe2\x80\x9eprun\xc4\x83\xe2\x80\x9d). Echipa lui preferata este Steaua Ro\xc8\x99ie Belgrad, echip\xc4\x83 la care a declarat c\xc4\x83 \xc8\x99i-ar fi dorit s\xc4\x83 se retrag\xc4\x83._NEWLINE_So\xc8\x9bia lui Misimovic, Stefanija, este din Strumica, Macedonia. Cuplul are trei fii \xc3\xaempreun\xc4\x83: Luka (n. 2004), Niko (n. 2009) \xc8\x99i Noel (n\xc4\x83scut \xc3\xaen 2013).'